GiliGold/VAD_KnessetCorpus huggingface dataset:
שרון קדמי: אתה מגדיל את מעגל פוטנציאל האנשים שאתה יכול להעסיק, את החברות שאתה יכול לעבוד בהן, ולצערי גם אצל המיעוטים וגם אצל החרדים זה מאד מוגבל וזה חסם.
שרון קדמי: שקף הבא – הפעולות שלנו.
שרון קדמי: אנחנו עושים שורה ארוכה של פעולות.
שרון קדמי: חלקן עם המגזר השלישי, לא מעט עם הרבה ארגונים שעושים עבודת קודש.
שרון קדמי: דוגמא מאד יפה זה עם ארגון צופן בנצרת, שמכשיר עובדים להשמה בהיי-טק.
שרון קדמי: הכוונה, מדובר על מיזם שמפעיל בעיר נצרת בתקציב של כמיליון שקל, השמת עובדים.
שרון קדמי: אני מדבר על מהנדסים, אני מדבר על עובדים בהכשרות גבוהות.
קריאה: אקדמאים.
שרון קדמי: אקדמאים, כולם אקדמאים.
שרון קדמי: שהיעד לשנה הזו ולשנה הבאה זה 100 השמות חדשות.
שרון קדמי: כשאנחנו בוחנים להרחיב את המיזם הזה גם לאזור המשולש.
אמנון כהן: זאת אומרת אתם לוקחים אותם הופכים אותם להנדסאים?
שרון קדמי: זה אקדמאים שאנחנו ---
אמנון כהן: עושים הסבה להנדסאים?
שרון קדמי: השמה.
שרון קדמי: הסבה והשמה.
שרון קדמי: כשהמטרה זה לשים אותם במקומות מאד איכותיים.
שרון קדמי: בחברות ההיי-טק, בחברות התוכנה.
חנין זועבי: כמה היעד לשנת 2011?
שרון קדמי: 100 השמות חדשות.
חנין זועבי: כמה השמות היו בשנת 2010?
שרון קדמי: אני לא יודע להגיד לך, אבי, אתה זוכר?
שלמה וקס: בפרויקט הספציפי הזה צופן עשו בשנתיים האחרונות שלושה קורסים כאלה.
שלמה וקס: אם אני זוכר נכון, כל אחד מהם היה של כ-20-30.
חנין זועבי: היו השמות?
שלמה וקס: כן, כן, בוודאי.
שלמה וקס: יש להם כ-60% השמה.
שרון קדמי: שזה שיעור השמה מדהים.
שרון קדמי: 60% השמה אני חותם עכשיו ל-30 שנה הקרובות בכל חברת כוח אדם.
שלמה וקס: ואנחנו במסגרת המיזם הזה חייבנו אותם בשיעור ההשמה הזה לפחות, כדי להמשיך את הפרויקט.
שרון קדמי: עכשיו לדעתי גם צופן הולכים לשתף איתנו פעולה ב-RFI, נכון?
שרון קדמי: הם זכו.
שלמה וקס: כן, כן, כן, זו המסגרת הזאת.
שרון קדמי: יפה.
שרון קדמי: תוכנית נוספת ייחודית מאד להנדסאים בדואים, כולל מימון שכר לימוד ודמי קיום.
שרון קדמי: אנחנו מדברים שבשנת 2011 ילמדו כ-40 סטודנטים בדואים, בעלות של מיליון שקלים נוספים, חציים בתוכנה וחלקם בחשמל.
שרון קדמי: שוב, אוכלוסייה גם כן עם מאפיינים מאד ייחודיים שצריכה לקבל ---
אמנון כהן: על פי צרכים של המשק, זאת אומרת חסרים ידיים כאלה.
שרון קדמי: אני לא מכשיר אנשים מובטלים.
שרון קדמי: אני לא רוצה מישהו שיהיה לי מובטל עם דיפלומה.
שרון קדמי: זו לא המטרה שלי.
שרון קדמי: המטרה שלי זה להכשיר מישהו ---
אמנון כהן: זו המטרה, שיהיה השמה מיד אחרי זה.
שרון קדמי: שתהיה השמה.
שרון קדמי: אם אין השמה, לא עשיתי שום דבר.
שרון קדמי: תוכנית חדשה למתן 500 שוברי תעסוקה לדורשי עבודה אקדמאים, בכלל זה במקצועת ההנדסה.
שרון קדמי: קצת להסביר מה זה שוברים.
שרון קדמי: אני אקדמאי, מקבל שובר ששווה כסף.
שרון קדמי: אני בא איתו למעסיק והמעסיק פודה את השובר הזה במזומן, ובעצם זה תמריץ למעסיק לקלוט אותי.
שרון קדמי: זה בעצם סבסוד.
אמנון כהן: מה זה לחודש?
אמנון כהן: זה חודשי?
שרון קדמי: השובר הוא חודשי, אבל אתה מקבל אותו לתקופה מסוימת.
אמנון כהן: לשנה כאילו?
שרון קדמי: עכשיו, אנחנו מדברים על תקציב של שוברים לשנת 2011 – אנחנו מדברים על 500 שוברי תעסוקה.
חנין זועבי: אבל זה לא 500 אחד.
חנין זועבי: זה לא 500 למהנדס.
שרון קדמי: זה 500 שוברים.
שרון קדמי: אנחנו רוצים, שואפים ש---
חנין זועבי: זה קבוצה של שוברים.
שרון קדמי: כן, אבל המטרה שלנו זה לאקדמאיים, עם דגש על מהנדסים.
אמנון כהן: לא, היא שואלת האם שובר אחד מספיק לאיש אחד ---
שרון קדמי: שובר לבן אדם.
אמנון כהן: אז זה 500 איש.
שרון קדמי: שובר זה תעודת זהות.
חנין זועבי: אה, 500 איש.
חנין זועבי: זה לא 500 לחודש.
שלמה וקס: לא, לא, לא, 500 איש.
אמנון כהן: הוא חייב להיות אקדמאי, אבל.
שרון קדמי: רצוי מהנדס, אבל גם אם לא מהנדס – גם טוב.
חנין זועבי: מה התוקף של השובר?
חנין זועבי: לכמה זמן יש אותו?
שרון קדמי: אני לא יודע להגיד לך מראש.
חנין זועבי: מספר חודשים?
שרון קדמי: לא, חודשים ויותר.
אמנון כהן: לא, אני חושב שזה שנה המדינה משתתפת, לאחר מכן אבל המעסיק מתחייב לקלוט אותו, יש דבר כזה.
שרון קדמי: עכשיו אנחנו מדברים פה על תקציב של 5 מיליון שקלים, כשהשובר משולם למעסיק עבור קליטת העובד לעבודה.
שרון קדמי: זאת אומרת זה לא איזה שהוא ---
אמנון כהן: ואם אחרי שלושה חודשים הוא גילה שהוא לא מתאים לו?
שרון קדמי: תראה, הוא לא מתאים לו כי מה?
שרון קדמי: כי הבן אדם סתם הוא לא אוהב איך שהוא מתלבש או שהוא עושה לו נזק לעסק.
שרון קדמי: זה שני דברים שונים.
אמנון כהן: לא, לא, הוא לא מספיק לעבודה שלו.
אמנון כהן: אתה יכול להפר את זה כאילו?
שרון קדמי: יהיה לו מאד קשה.
שרון קדמי: קשה.
שרון קדמי: כי אנחנו לא רוצים מצב שיבוא מעסיק וכל שלושה חודשים, יעשה לי דלת מסתובבת.
אמנון כהן: שיהיה ניצול לרעה.
אמנון כהן: אוקי, הלאה, תמשיך.
שרון קדמי: הגדלת התקציב לשוברי הכשרה והתאמה לחסמים ייעודים בכלל למגזר.
שרון קדמי: יש לנו תוכניות משותפות עם ג'וינט וטבת.
אמנון כהן: מה זה ג'וינט וטבת במילה אחת.
שרון קדמי: ג'וינט זה ארגון הג'וינט.
אמנון כהן: מכיר.
אמנון כהן: מה עוד?
שרון קדמי: טבת זה שיתוף פעולה בתנופה ותעסוקה, שיתוף פעולה בינינו לבינם, שזה למעשה הדטא סייט, אתר הניסויים של ממשלת ישראל באמצעות משרד התמ"ת, לכל מיני תוכניות.
שרון קדמי: סתם אני אקח דוגמא, תוכנית שאולי אתם מכירים – מפתח, אצל החרדים, או רשות מקדמת תעסוקה ברשויות המקומיות.
שרון קדמי: תוכנית שנבחנת כפיילוט בטבת, ברגע שהיא מוכחת כמוצלחת היא עוברת למשרד התמ"ת, ואז אנחנו עושים לה סקיילינג ופורשים אותו בכל הארץ.
אמנון כהן: זאת אומרת פיילוט ואז אתה ממשיך.
שרון קדמי: בדיוק, זה אתר הניסויים שלי.
שרון קדמי: עכשיו אני הולך לבחון שלוש – ארבע תוכניות לחרדים, למיעוטים, למגזר העירוני ולמגזר הכפרי, שאני הולך לשאוב מטבת ולפרוש בכל הארץ.
שרון קדמי: מדובר פה בעלויות מאד גבוהות.
שרון קדמי: מיזם משותף מו"פ.
שרון קדמי: אנחנו עם חממת NGT בנצרת.
שרון קדמי: חממה מאד מעניינת.
שרון קדמי: ארבע תוכניות מו"פ בהיקף של תשעה מיליון שקל, מענקי מדינה כמעט 7 מיליון שקל, רק לזה.
שרון קדמי: בנוסף, אישור המדען הראשי שתי תוכניות מו"פ למגזר בהיקף של 2.1 מיליון שקל, כמעט 1 מיליון שקל מענקי מדינה.
שרון קדמי: עוד פעולות שלנו במסגרת פעילויות אחרות למיעוטים – יש את מסלול תעסוקה.
שרון קדמי: אני מניח שרובכם מכירים.
שרון קדמי: זה למעשה סבסוד שכר דה פקטו של המדינה במקומות עבודה.
שרון קדמי: מישהו שקולט מעל 5 עובדים למקום העבודה, מתחייב להעסיק אותם 30 חודשים, מקבל סבסוד של עד 20% מעלות השכר, כשתוכנית נוספת ייחודית ---
אמנון כהן: 30 חודש צריך להעסיק?
שרון קדמי: מתחייב להעסיק 30 חודש.
שרון קדמי: ומההיכרות שלנו, מי שכבר עובד 30 חודש – נשאר.
שרון קדמי: שיעור הנשירה מאד נמוך.
שרון קדמי: תוכנית מאד מאד מאד מוצלחת.
שרון קדמי: משרד התמ"ת מוציא בשנה מעל 100 מיליון שקל ---
אמנון כהן: כמה יש כאלה היום במסלול הזה?
שרון קדמי: אז זה מה שבדיוק אני אומר.
שרון קדמי: מעל 100 מיליון שקל בשנה.
שרון קדמי: אשר שטרית ממרכז ההשקעות הוא זה שאחראי, הוא סגן מנהל מרכז ההשקעות, שאחראי על כל מסלול התעסוקה.
שרון קדמי: מעל 100 מיליון, אלפי מקומות עבודה כשיש לנו גם מסלול תעסוקה בשכר גבוה, שמיועד לשכר ממוצע של פעמיים וחצי השכר הממוצע במשק.
שרון קדמי: אנחנו מדברים על שכר של 20,000 ו-30,000 ₪ בחודש, שהמדינה מסבסדת עד 50% לחמש שנים.
שרון קדמי: גם, עשרות ומאות מיליוני שקלים.
שרון קדמי: לדעתי, זה הכל.
שרון קדמי: שאלות, אם יש לגבי מגזר המיעוטים – אני אשמח לענות.
חנין זועבי: יש לך מידע כמה מועסקים מהערבים הועסקו במכרז האחרון?
שרון קדמי: כן, אשר יוכל לענות.
שטרית: בהקצאה האחרונה – בוא נאמר שכ-40% מתוך 4,000 עובדים, זאת אומרת 1,600 מועסקים מבני מיעוטים נכנסו בהקצאה האחרונה, שזה דרמטי.
שטרית: זה עלייה גבוהה.
חנין זועבי: 2010 – 1,600 מיעוטים חרדים וערבים, או רק ערבים?
שטרית: לא, לא, אני מדבר רק על בני מיעוטים.
שטרית: את דיברת על בני מיעוטים, נכון?
שטרית: ערבים, אוקי.
חנין זועבי: 1,600 ב-2010?
שטרית: כן.
שרון קדמי: אנחנו מתעדפים מיעוטים וחרדים.
שרון קדמי: זאת אומרת ככלל, מסלול תעסוקה הוא רק לאזורי עדיפות לאומית.
שרון קדמי: זה אומר הפריפריה הרחוקה.
שרון קדמי: חרדים, מיעוטים, אנשים עם מוגבלויות – כל הארץ.
שרון קדמי: זאת אומרת אני מתעדף אותם, כל הארץ, בלי קשר למיקום הגיאוגרפי.
שרון קדמי: וזו החרגה שעשינו במיוחד לשתי האוכלוסיות הללו.
שרון קדמי: עכשיו, קראתי לפני כמה ימים באחד העיתונים, אני לא זוכר איפה, על ראיון של מנכ"לית ערבייה בחברת היי-טק.
שרון קדמי: חברים, לשם צריך לשאוף.
שרון קדמי: לא צריך לעשות על זה כתבה כאילו זה משהו מוזר.
שרון קדמי: זה צריך להיות דבר נורמאלי.
שרון קדמי: כמו שיש מנכ"ל חברת היי-טק, יכולה להיות מנכ"לית חברת היי-טק.
שרון קדמי: והיא יכולה להיות רחמנא ליצלן או חרדית או ערביה.
שרון קדמי: אני לא רואה בזה ---
אמנון כהן: עם כיסוי ראש וזה?
שרון קדמי: אני לא יודע אם היא מוסלמית או נוצרית.
אמנון כהן: לא, היא לא הייתה מוסלמית.
שרון קדמי: גם בסדר וגם בסדר.
אמנון כהן: כן?
שרון קדמי: רק שיהיה.
אמנון כהן: גם עם זקן ופאות וזה?
שרון קדמי: אישה?
אמנון כהן: גבר גם.
שרון קדמי: אה, אוקי.
אמנון כהן: כי היו כתבות אחרות בדה-מרקר.
אמנון כהן: אתה אמרת עיתון, אז אני אומר היו כתבות אחרות שיש אפליה ---
שרון קדמי: רגע, צביקה יצא.
אמנון כהן: מי זה צביקה?
שרון קדמי: מזרחי.
שרון קדמי: אני צוחק, אני צוחק.
אמנון כהן: לא, פשוט קראתי, אני מדי פעם עובר על זה, אז הייתה כתבה שבאותו קורס מסיימים בוגרים ובגלל החזות, כמו שציינת, בגלל החזות החיצונית, לא תמיד יכולים להתקבל לאותם המשרות ---
שרון קדמי: חסם.
אמנון כהן: כן, חסם מאד רציני.
שרון קדמי: מאד רציני.
אמנון כהן: והייתי רוצה לדעת כמובן תוך כדי, אתה מגיע לשקף ---
חנין זועבי: שרון משתמש בשפה עדינה.
חנין זועבי: הוא אמר חסם תרבותי.
שרון קדמי: כן, זה מה שרציתי להגיד.
אמנון כהן: אנחנו תיכף עוברים כבר למגזר החרדי.
שרון קדמי: אנחנו עוברים למגזר החרדי.
אמנון כהן: כן, אז אני אומר שבאמת היו הרבה, גם אלי, גם בגלל שאני יושב ראש וועדת המשנה הזאת, הרבה פנו אלי וסיימנו בקריה האקדמית, קריית אונו, סיימו תואר, חלקם רואי חשבון, חלקם משפטים, ומתקשים מאד מאד להתקבל לעבודה, כי מצד אחד אני חושב המקום הזה נתן מענה לאוכלוסייה חרדית ששילב אותם בהשכלה גבוהה ונתן להם את כל התנאים.
אמנון כהן: גברים לבד, נשים לבד, עשה את כל ההפרדות, אבל לא התפשר ברמה האקדמאית, כמו כולם, אבל להתקבל לעבודה – מאד מאד קשה.
אמנון כהן: כמובן גם זה במגזר, אם אתה יכול להתייחס.
שרון קדמי: אני מסכים איתך.
אמנון כהן: איך עוברים את החסם הזה?
אמנון כהן: איך אני יכול לדעת כמה חרדים יישבו באגף האוצר, עם זקן ופאות למשל.
קריאה: בעזרת ה'.
אמנון כהן: בעזרת ה', בסיעתא דשמייא.
קריאה: כמה ערבים יישבו במשרד האוצר.
אמנון כהן: ראיתי כמה.
אמנון כהן: דווקא ברשות המיסים ראיתי כמה מוכשרים, באמת, אנשים טובים.
אמנון כהן: המגזר החרדי, בבקשה אדוני.
שרון קדמי: קצת נתונים, אתם יכולים לראות את המספרים – 8-9% מכלל האוכלוסייה.
שרון קדמי: אגב, הריבוי הטבעי גם של אוכלוסיית החרדים וגם של המיעוטים הוא מן הסתם הגבוה ביותר, מעל 2.2% - 2.3%, אם אני לא טועה אולי אפילו יותר בהשוואה לאוכלוסייה החילונית, חצי ואף פחות.
שרון קדמי: אז צריך גם להתייחס לדברים האלה.
שרון קדמי: בגילאי העבודה, אתם יכולים לראות שכוח העבודה הרבה יותר נמוך, מתוכם 120,000 גברים, עם גידול שנתי מאד מאד גדול.
שרון קדמי: תיכף אני אתייחס לחסמים.
שרון קדמי: ופה יש חסם אחד בוטה, שהממשלה והכנסת נדרשה אליו, ותיכף נתייחס אליו.
שרון קדמי: שיעור התעסוקה הכללי – אתם יכולים לראות, נשים כ-43%.
שרון קדמי: סליחה, גברים, הממוצע הוא 43%, כששיעור המשתתפים מכוח העבודה הוא 48.5%.
שרון קדמי: כמובן, הנשים עובדות הרבה יותר מהגברים.
שרון קדמי: גברים – תורתם אומנותם.
שרון קדמי: הרבה בכוללים ובלימודים, שזה חשוב.
שרון קדמי: אבל יש כאלה שלא עושים את זה ולא עובדים, והם האוכלוסייה שאנחנו צריכים להתעסק איתה.
שרון קדמי: כי אין לי בעיה, מי שתורתו אומנותו, אנחנו מכבדים כל אחד, שילמד.
שרון קדמי: אבל מי שלא – שיתכבד ויעזור למשק הישראלי.
אמנון כהן: דרך אגב, גם זה שתורתו אומנותו, הוא מעוניין בשעות אחרי הלימוד, ואחרי שכבר ישב עם הילדים איזו שעה בערב ---
אמנון כהן: הוא מוכן לצאת לעבוד.
אמנון כהן: אבל המדינה מאלצת אותו שלא יעבוד.
אמנון כהן: כי אם הוא יתחיל לעבוד, אז הוא כבר צריך ---
שרון קדמי: תיכף אני אתייחס לזה.
אמנון כהן: אז פה צריך לתת את הדעת.
אמנון כהן: כי אם אנחנו רוצים להרחיב את ההכנסה הביתית, ואנחנו אומרים תורתו אומנותו בסדר, תיתן את ה-10 שעות שלך, 11 שעות, כל מה שתחליט.
אמנון כהן: אם בא לך לעבוד ותרצה לעבוד אחרי שעות הלימודים, אין קנס.
אמנון כהן: זאת אומרת לא יהיה מצב שמחר תקבל קנס.
אמנון כהן: שיעבוד וגם יעבוד וישלם מיסים, לא יהיה מצב שיחפש שטיפה באיזה שהוא מקום שיתנו לו ככה את הכסף, כי הוא פוחד.
אמנון כהן: לא בגלל שהוא לא רוצה.
אמנון כהן: הוא רוצה מצד אחד למקסם את ההכנסות של הבית ---
שרון קדמי: יעבוד בצבע כהה, אתה אומר.
אמנון כהן: כן, כמו שצריך.
אמנון כהן: אבל פה החוק מצד שני, ואני מחוקק, אני צריך לתקן את זה.
אמנון כהן: אבל אם גם ניתן לזה את המענה, אם במידה ואתם ראיתם את הבעיה והבאתם משהו לממשלה, גם לתקן את הדבר הזה, במידה ו-.
שרון קדמי: קצת מספרים נוספים.
שרון קדמי: אתם רואים ששיעור התעסוקה של גברים חרדים, למרות המגמה החיובית, עדיין 40% בלבד לעומת המגזר, פי שניים.
שרון קדמי: וה-80% זה מה שקורה במדינות ה-OECD.
שרון קדמי: זאת אומרת, זה הממוצע.
שרון קדמי: ואין שום סיבה שחרדי בברוקלין או בלונדון יעבוד ופה לא.
שרון קדמי: אין שום סיבה.
שרון קדמי: צריך לאפשר לו את התנאים, כמובן עם כל החסמים ---
קריאה: הוא שומר עלינו באוהלה של תורה.
אמנון כהן: אוקי, הסעיף הבא שלך הוא בעייתי, כי אתה עוד פעם מתייחס פה ל-10%, כאשר אלה שבאו ונרשמו ורוצים לחפש עבודה, אבל אם אנחנו הולכים כמו שאמרנו, לאזורים האלה ---
אמנון כהן: שאם אנחנו רוצים לעודד תעסוקה, אתה פתאום תראה שהאחוזים פה ---
אמנון כהן: לא רלבנטיים לגמרי.
שרון קדמי: שקף הבא, חסמים.
שרון קדמי: אנחנו יכולים לראות מספר חסמים בולטים.
שרון קדמי: אחד, העדר הכשרה מתאימה, בשפה יותר מוכרת – מקצועות ליבה, לימודי ליבה.
שרון קדמי: מה לעשות, הרבה, גם מקומות עבודה וגם מוסדות לימוד דורשים לימודי ליבה, וזה חסם שצריך לפרוץ אותו.
שרון קדמי: הוא על סדר היום.
שרון קדמי: אני חושב שהוא בדרך להיפרץ, אבל זה חסם.
שרון קדמי: סוגיה נוספת ולא פחות קשה זה הסדרת דחיית השירות.
שרון קדמי: שוב, כל נושא תורתם אומנותם והפטור משירות צבאי.
שרון קדמי: הממשלה נדרשה לזה באחרונה, ויצאה תחת ידיה החלטה, חוק האברכים, שלהבנתנו, ורן – תקן אותי אם אני טועה, יכול להכניס לשוק העבודה מעל 10,000 איש בין לילה, משהו כזה, נכון?
רן רידניק: ההפניה שבוצעה?
רן רידניק: של 12,000.
שרון קדמי: 12,000, סליחה, טעיתי ב-2,000.
שרון קדמי: 12,000 איש, אני סתם אומר לכם מבחינת המספרים, זה לא הרבה אבל זה שליש אחוז אבטלה.
שרון קדמי: זה 0.3%.
שרון קדמי: -0.3.5%.
שרון קדמי: זה מספרים גדולים וזה בלי להתאמץ.
שרון קדמי: הממשלה גם צריכה לחשוב מה היא עושה, איך היא קולטת אותם לשוק העבודה, זה לא פשוט.
שרון קדמי: זו הנקודה שמכובדי התייחס אליה, הפסד הטבות בכסף ושווי כסף ביציאה לעבודה.
שרון קדמי: אברך אומר – רגע, אני כן רוצה, אבל אני מפסיד את תשלומי ההעברה שאני מקבל, אני מפסיד את התמיכה, אני חושב פעמיים.
שרון קדמי: ושיעור תעסוקה גבוה במשרה חלקית במגזר הציבורי, בעיקר נשים.
שרון קדמי: צריך להבין, גם במגזר החרדי ---
אמנון כהן: בעיקר גברים.
שרון קדמי: גם נשים וגם גברים עובדים בעיקר במגזר הציבורי.
שרון קדמי: יש כמות מוגבלת של עובדים במגזר הציבורי שהוא יכול להכיל, בלי כרגע חרדים, מיעוטים או אחרים.
שרון קדמי: המגזר הציבורי לא יכול לגדול בלי סוף.
שרון קדמי: זאת אומרת המגזר הציבורי מוגבל.
שרון קדמי: ובתוך המגזר הציבורי, הנשים מאפיינות בעיקר את תחום החינוך.
שרון קדמי: גם שם, יש מספר מוגבל של אנשים שיכולים לעבוד בתחום החינוך.
שרון קדמי: אי אפשר כל הזמן ללמוד ועוד חינוך, כי זה בסדר, אבל זה לא יעזור.
שרון קדמי: אם אני אכשיר 5,000 בוגרות אולפנא לחינוך בשנה, לא תהיה להן עבודה.
שרון קדמי: יהיה להם מקצוע, אבל לא תהיה להן עבודה.
שרון קדמי: צריך לעשות שם SHIFT.
שרון קדמי: וזה חסם מאד מאד קשה.
אמנון כהן: לגבי הסעיף הראשון, העדר הכשרה שאמרת, אמרת ליבה ---
שרון קדמי: חלק.
אמנון כהן: חלק ליבה.
אמנון כהן: אני אומר, אני לא נגד ליבה, אני חושב שצריך להרחיב אופקים בלימודים, אבל דווקא ראיתי את הבוגרים שדיברת על הקריה האקדמית, שמכשירים שם את החרדים, אז אמרתי איך אתם לא למדתם אף פעם אנגלית, לא מתמטיקה, לא כלום ---
שרון קדמי: בשלושה חודשים, ככה.
אמנון כהן: אז אני אומר, שלא בהכרח לימוד הליבה מרחיב אופק או מחדד, או מראה על IQ.
שרון קדמי: לא, הוא גם ניתן להשלמה.
אמנון כהן: אז אני אומר אז הם יש להם שלושה ארבעה חודשים של מכינה שהם לומדים שם ---
אמנון כהן: ובמכינה האקדמית הזאת שהם לומדים, חלקם שלושה ארבעה חודשים, לפי מבחן קודם.
אמנון כהן: חלקם שנה אולי.
אמנון כהן: אז למעשה הם מגיעים לאותו מעמד של כל אחד ואחד.
שרון קדמי: אני ברשותך מחדד את דבריי.
שרון קדמי: חלילה לומר על כישוריהם.
שרון קדמי: זה חסם.
שרון קדמי: כי אברך חרדי שירצה ללכת ללמוד, הוא לא יוכל להתחיל ללמוד לפני שהוא עושה את אותה מכינה.
שרון קדמי: זה שהוא יבוא למכינה והוא יעבור אותה בהצטיינות, בסדר.
שרון קדמי: אבל זה עדיין חסם שהוא יצטרך לעבור, וזה חסם.
שרון קדמי: זאת הייתה הכוונה.
אמנון כהן: נכון, נכון.
אמנון כהן: אני חושב שאנחנו צריכים להכיר באלה שמסיימים ישיבה קטנה וישיבה גדולה.
אמנון כהן: אנחנו יודעים את חידוד הראש שלהם, אוטומטית שמקביל לתפקיד כזה וכזה, או רמה כזו וכזו.
אמנון כהן: אולי טכנאי, הנדסאי, לא יודע.
קריאה: אבל הוא לא יוכל להיכנס לנושא ההיי-טק.
אמנון כהן: הוא יעבור קורס, ילמד, כמו כל אחד, ילמד.
שרון קדמי: הוא יצטרך אנגלית, הוא יצטרך מתמטיקה.
אמנון כהן: מה הוא צריך?
שלמה וקס: הוא צריך היום בהיי-טק, כשאנחנו מדברים על היי-טק, על ההכנסה הגבוהה, אנחנו מדברים על הכשרה של מהנדסים, אנשי תוכנה, בוגרי תוכנה, עם השכלה רחבה של בוגרי מוסדות אקדמאיים.
שלמה וקס: זה מה שאנחנו מדברים, כי לצערי ייצור בהיי-טק כמעט ואיננו בנמצא בישראל.
שרון קדמי: הוא לא בארץ.
שלמה וקס: הוא יוצא החוצה מהמדינה.
שלמה וקס: ובפיתוח, צריך מהנדסים ובוגרי מדעי המחשב ומדעים בכלל.
שלמה וקס: וכדי לעשות את זה צריך לסיים את הטכניון, צריך לסיים את האוניברסיטה, לא בראיית חשבון ולא באקדמיה אחרת.
אמנון כהן: אוקי, בבקשה.
שרון קדמי: שקף הבא.
שרון קדמי: מעט מהפעולות שאנחנו עושים במשרד התמ"ת למגזר החרדים.
שרון קדמי: תוכנית מצוינת שנקראת 'חרדים לעתידם'.
שרון קדמי: למעשה מימון שכר לימוד אוניברסיטאי מלא ודמי קיום, שזה חסם מאד חשוב במגזר, זה דמי הקיום.
שרון קדמי: למי שלומד מקצוע של הנדסה, מדעי הטבע, מחשבים או מדעים מדויקים, אנחנו מדברים על תוכנית בהיקף של 12 מיליון שקלים.
שרון קדמי: תוכנית מאד מוצלחת שאנחנו הולכים להמשיך אותה.
אמנון כהן: איך אתם מגיעים לאוכלוסייה?
שרון קדמי: הרבה יותר קשה במגזר החרדי מאשר במגזר המיעוטים.
שרון קדמי: כי במגזר המיעוטים ה- net working יותר מאשר אצל החרדים.
שרון קדמי: חרדים צריך לפרוץ אותו, ואז ברגע שפרצת ---
אמנון כהן: דרך הרב זה הולך ואז זה יוצא טוב.
שרון קדמי: אתה יודע יותר טוב ממני.
אמנון כהן: אז איך אתם מגיעים בסך הכל?
שרון קדמי: אז אנחנו עובדים דרך האנשים שלנו בשטח.
שרון קדמי: הנה, שנדי פה, היא יכולה גם לספר על זה.
אמנון כהן: שינדי, איך הולך?
אמנון כהן: איזה רב?
אמנון כהן: הרבי מגור?
אמנון כהן: עם מי מדברים?
שינדי באבד: זה חבר מביא חבר.
אמנון כהן: רק ככה?
שרון קדמי: מהפה לאוזן.
אמנון כהן: ואם הרב לא מסכים, אז איך הוא יבוא?
שינדי באבד: הרב מסכים בפרט.
אמנון כהן: בפרט הוא מסכים.
אמנון כהן: אז כולם הופכים להיות פרט?
שינדי באבד: נגיד ב'חרדים לעתידם', שרון, תגיד כמה אנשים הגיעו.
שרון קדמי: תגידי את.
שינדי באבד: אני לא מנהלת את 'חרדים לעתידם'.
אמנון כהן: נו כמה באמת, זה מעניין אותי.
שרון קדמי: אני לא זוכר את המספרים.
אמנון כהן: בגדול.
שרון קדמי: למה אתה חושב שאמרתי שהיא תגיד, כי אני לא זוכר את המספר.
קריאה: 500 גברים חרדים מדי שנה.
קריאה: שנה שעברה.
קריאה: השנה יהיו יותר.
אמנון כהן: איפה, בבני ברק בעיקר?
קריאה: בכל מקום.
שרון קדמי: מתקנים אותי, 600.
אמנון כהן: 600.
אמנון כהן: אבל תשמעו, קודם כל המקצועות נבחרו לטעמי, כי אני רוצה שילמדו הנדסה, מדעי הטבע, מחשבים, מדעים מדויקים.
אמנון כהן: אבל השאלה היא אם אנחנו מגיעים גם בחרדים, הרי יש כל מיני מגזרים, האם אנחנו מצליחים להגיע לכל חסידויות כאלה למיניהן.
אמנון כהן: אותך אני שואל.
קריאה: היו גם ליטאים, היו גם חסידים.
שרון קדמי: אנחנו מנסים להגיע למכנה המשותף הרחב ביותר.
שרון קדמי: אני אתן לכם דוגמא.
שרון קדמי: אנחנו עכשיו, שינדי היא שותפה, מקיימים בחודשיים האחרונים פורום חרדים.
שרון קדמי: זה פורום שנוסד על ידי שר התמ"ת הקודם, שמגיעים מכל הפלגים ואנחנו יושבים ומנתחים סוגיות מאד ספציפיות כמו הכשרה מקצועית, כמו יזמות כעסקים קטנים ובינוניים, השכלה.
שרון קדמי: ואני מאמין שבשבועות הקרובים נגיש לשר התמ"ת המכהן, נייר סופי עם מסקנות לביצוע מה צריך לעשות.
שרון קדמי: יש לנו תוכניות ייחודיות להנדסאים חרדים, שלומדים בהן 30 חרדים הנדסאי תוכנה.
שרון קדמי: זה שיתוף פעולה עם הג'וינט וקרן קמח.
שרון קדמי: 4 מיליון שקלים לשנה.
שרון קדמי: זה מכינה פלוס שנתיים לימודים.
שרון קדמי: יש נוהל חדש למימון שכר לימוד ונסיעות להנדסאים חרדים.
שרון קדמי: יש כיתה במפעל והכשרה מפעלית בעיקר בתחומי ההיי-טק.
שרון קדמי: מסלול תעסוקה – אותו דבר כמו שבמגזר המיעוטים.
שרון קדמי: גם אצל החרדים – תעדוף מוחלט לאוכלוסייה החרדית, כחלק מהאוכלוסייה שאנחנו מתעדפים.
שרון קדמי: תוכניות נוספות – בשיתוף ג'וינט וטבת יש לנו את 'חכמת נשים', זה לימודי הנדסאות בסמינרים החרדיים, כתחליף ללימודי ההוראה.
שרון קדמי: שוב, מה שאמרתי, לפרוץ את אותן אולפנות שמלמדים אך ורק הוראה.
שרון קדמי: עזרה בתהליך בחירת מקצוע, ליווי במהלך ההכשרה.
שרון קדמי: אנחנו מדברים על כ-600 תלמידות בשנה, רובן במקצועות המדעים.
שרון קדמי: זה המקצועות שחסרים לנו.
אמנון כהן: איפה הן לומדות?
שרון קדמי: איפה הן לומדות?
שרון קדמי: בבתי ספר.
שרון קדמי: בסמינרים שיש.
אמנון כהן: אז אתם נכנסים לתוך סמינר ומכניסים מגמה חדשה?
אמנון כהן: במקום הוראה אז מגמה חדשה כזאת, יפה.
אמנון כהן: איפה אתם, באיזה סמינרים?
אמנון כהן: בירושלים זה עובד?
קריאה: הרב ליברמן.
אמנון כהן: בליברמן זה עובד?
אמנון כהן: זה אחד הסמינרים הטובים, כן.
קריאה: יש בשרנסקי.
אמנון כהן: יפה, גם שרנסקי.
שרון קדמי: את שחר אני מניח כולם יודעים, שיתוף פעולה יוצא מן הכלל יחד עם מערכת הביטחון, עם הצבא.
שרון קדמי: הכשרה בתחומי הטכנולוגיה בשירות הצבאי.
שרון קדמי: מוצאים גם עבודה למשתחררים.
אמנון כהן: גם חיל האוויר.
שרון קדמי: גם חיל האוויר.
שרון קדמי: יש שחר כחול ויש שחר ירוק.
שרון קדמי: בתקשוב.
שרון קדמי: היינו בסיור בשבוע שעבר עם שר התמ"ת.
אמנון כהן: שמעתי גם שחותמים קבע כבר, ברוך ה'.
שרון קדמי: חותמים קבע.
שרון קדמי: ראינו חיילים ב-8200, חרדים, ומהמצטיינים.
שרון קדמי: אין שום סיבה שלא יהיו.
אמנון כהן: רק תתנו צ'אנס, חברה.
אמנון כהן: אתם תראו איזה נשמות יש שם.
אמנון כהן: איזה איכויות.
שרון קדמי: 'פרנסה בכבוד' – תמיד אני אוהב את השמות.
שרון קדמי: אני לא יודע מי ממציא אותם, אבל השמות תמיד מאד יצירתיים.
שרון קדמי: הכשרה מקצועית לגברים בתחום בדיקות התוכנה, QA, תוכנות, ניהול רשתות.
שרון קדמי: מלווים גם בניהול והשמה, וצופיה זה לנשים.
שרון קדמי: גם, אותו דבר, QA תוכנה, ניהול רשתות, איתור, ליווי והשמה.
אמנון כהן: אוקי, שנייה אחת.
אמנון כהן: נעבור דקה אחת, פה הכשרה הכל בסדר, הכשרה פה בסדר, צופיה, פרנסה בכבוד.
אמנון כהן: אחרי שקיבלו הכשרה – כמה אחוזי השמה?
שינדי באבד: בצופיה יש לנו 85% השמה, לפחות.
שרון קדמי: זה בסדר, נכון?
שינדי באבד: ובדקנו לאחרונה על ידי ...
שינדי באבד: לגבי קידום שהם נשארו בעבודה, אחרי 3 שנים 95% נשארו בעבודה.
אמנון כהן: ופרנסה בכבוד, מי מטפל בגברים?
שרון קדמי: את זוכרת?
שרון קדמי: אתה זוכר רן?
אמנון כהן: רן, לא באת עם שיעורי בית?
שרון קדמי: לא, הוא לא אחראי.
שרון קדמי: מסכן, הוא רק נותן כסף, מה אתה רוצה?
אמנון כהן: לא, אתה צריך לדעת למה אתה נותן כסף.
אמנון כהן: אם זה הולך לייעדו בכלל.
אמנון כהן: הולך לכוסות, לקפה, למה?
שרון קדמי: אל תיתן לו רעיונות.
רן רידניק: אם אתה מעוניין שאקח משם כסף למטרות אחרות, אני מוכן לשקול את הסוגיה.
אמנון כהן: אני אמרתי לבדוק אם הכסף הולך לייעדו.
אמנון כהן: גם אם אתה נותן לאשתך כסף אתה אומר לה איפה הוא הלך?
רן רידניק: אנחנו מסכימים לחלוטין ששיעורי השמה גבוהים זה המפתח לכל דבר, ושהכשרה היא לא מטרה בפני עצמה, אלא רק ---
אמנון כהן: אז כמה בפרנסה בכבוד, כמה השמה?
שרון קדמי: אתה תקבל תשובה.
שרון קדמי: אני לא רוצה להגיד לך מספר לא מדויק.
אמנון כהן: אם זה דומה לצופיה, אני מקבל.
שרון קדמי: את התקציב של צופיה ופרנסה בכבוד, אתה זוכר?
שינדי באבד: צופיה זה קרוב לכלום.
שינדי באבד: סליחה שאני אומרת את זה.
שרון קדמי: כלום?
שרון קדמי: זה לא כלום, כי יש משהו.
שרון קדמי: יכול להיות יותר.
שינדי באבד: צופיה זה היה באזור ה-600,000 ₪ לשנה.
אמנון כהן: של צופיה?
שינדי באבד: כן.
רן רידניק: אבל פרנסה בכבוד זה פרויקט תמ"תי, זה פרויקט ג'ונטי עדיין.
שרון קדמי: זהו, בסדר עדיין זה תמ"תי.
רן רידניק: לא, צופיה זה ג'וינטי, פרנסה בכבוד זה תמ"תי.
קריאה: אז על כמה אנשים מדובר?
שרון קדמי: אני אתן לכם את המספרים.
אמנון כהן: צופיה כמה אמרת?
שינדי באבד: 1,000.
אמנון כהן: 1,000 איש.
שינדי באבד: יותר מ-1,000.
אמנון כהן: 1,000, 95% השמה?
שינדי באבד: 1,000 בסך הכל בשנתיים האחרונות, עם הכסף שדיברתי עליו.
אמנון כהן: למה מיועד למעשה הכסף?
שינדי באבד: מה עשינו עם הכסף?
שינדי באבד: הכשרה.
אמנון כהן: למה הוא מיועד, להכשרה?
שינדי באבד: להכשרה.
אמנון כהן: פנים מפעלית?
שינדי באבד: לא, לא.
שינדי באבד: זה לא מחליף את הכלים של הממשלה.
שינדי באבד: הכלים של הממשלה קיימים וזה חלק מהעבודה שלנו.
שינדי באבד: זה הכשרה נוספת, לאו דווקא משהו ספציפי.
שרון קדמי: לסיום, מכובדי, אתה יכול לראות שאנחנו פועלים בשורה ארוכה של תוכניות.
שרון קדמי: אנחנו כל פעם מנסים למצוא תוכניות חדשות ולנסות לפרוץ חסמים נוספים.
שרון קדמי: שיתוף הפעולה שלנו עם גופים כמו טבת, עם גופים כמו קרן קמח, עם מגזר שלישי נוספים, גם אצל החרדים וגם מיעוטים מבורך.
שרון קדמי: זה הפריה הדדית, זה עזרה, זה מכפילי כוח, ואנחנו כל הזמן חושבים איך אנחנו מרחיבים ומגדילים את זה.
אמנון כהן: איך אתם מסתכלים באזורים האלה שאנחנו רוצים בהם לעודד תעסוקה, האם יש לכם דרך להביא לשם שלוחות של מפעלים למיניהם, ואז לחסוך גם בעלויות כאלה, שההכשרה תהיה פנים מפעלית עם הסכם הדדי, שהם יתחייבו כל שנה להכשיר כך וכך אוכלוסייה מהאזור הזה, אחרי שאתה עוזר לו בהקמת המפעל.
אמנון כהן: וכמו שאמרתי, על מנת להגדיל את המערך, להגדיל את האזרחים, להכניס אותם לשוק העבודה, גם הפיילוט הזה שאנחנו מדברים, מעון, מפעל, הכשרה פנים מפעלית, עם התמריצים שיש לכם כבר כמו שאמרת, ואוצ'ר כזה או אחר, שאתה נותן שהוא חייב יהיה להעסיק תקופה מסוימת ---
שרון קדמי: זה אחד האתגרים הכי קשים.
שרון קדמי: למצוא את המפעל, או במקרה הטוב מפעל עוגן שיעתיק ---
אמנון כהן: לא למצוא.
אמנון כהן: אתה אפילו לכוון אותו.
אמנון כהן: תשמע, יש לי פה במדינה בעיה תעסוקתית, בעיית אבטלה, גם עוני, היינו רוצים קצת לתת להם, ולמה אמרתי היי-טק, כי במקומות האלה לא יכול להגיע ההיי-טק.
אמנון כהן: רק אם אתה כמדינה תיזום את זה, ואתה תגיד לו אתה תקבל פה הטבות כמו שאתה מקבל בפריפריה.
אמנון כהן: או, אם אתה יש לך בפריפריה, אני נותן לך יותר, כי אתה פה ---
שלמה וקס: אדוני יושב הראש, אם אפשר להתייחס רגע.
אמנון כהן: שנייה אחת.
שטרית: אני רוצה להגיד משהו, אפשר?
אמנון כהן: בטח, בטח שאתה תתייחס.
אמנון כהן: כל הדרך הגעת.
שטרית: לגבי הערבים והחרדים – הם יקבלו תמיכה בכל הארץ, זה לא משנה באיזה מקום.